Luister: Vermeulen se jeugroman ŉ kragtoer oor grootwordhttps://rak2.spens.co.za/radio/2016/jan-vermeulen-2016-09-29.mp3 Jan Vermeulen. Foto: Jacojacobs.blogspot.co.za. Jan Vermeulen het verlede jaar Lapa Uitgewers se Jeugromankompetisie gewen en met goeie reg. Asem is ŉ aangrypende verhaal oor verslawing, tweede kanse en wat dit beteken om jouself waarlik te vind. Die verhaal onderskat ook nie die leser met maklike antwoorde nie. Vermeulen ken tieners en hy weet hoe hulle koppe werk. Dit is dié dat hy gevoel het hy moet ŉ boek soos Asem skryf wat fokus op ŉ gesin se onderlinge verhouding. “Ek hoop lesers besef dat daar nie iets soos ŉ volmaakte persoon of gesin is nie en dat geen mens ooit nét sleg of goed is nie. Dikwels verstaan ŉ mens ŉ persoon se dade beter as jy die mens agter die persoon beter leer ken,” verduidelik Vermeulen. Sy grootste wens is egter dat ŉ verhaal soos Asem ook hoop sal bring. “Ek glo altyd in hoop. Iemand het al gesê ek is net te positief, maar ek glo nie in opgee nie en dit is wat ek in hierdie verhaal wou inskryf. Ek wil vir mense sê daar is altyd hoop, al is dit net ŉ klein stroompie, daardie bietjie hoop kan ŉ mens altyd weer êrens beter uitbring.” Jan Vermeulen se jongste jeugroman ‘Asem’ is ‘n grootwordverhaal wat kwessies soos verslawing en tweede kanse aanspreek. Foto: Lapa Uitgewers. Asem is beslis net vir ouer tieners bedoel en hoort op elke moeilike tiener se boekrak. Ouers sal die verhaal waarskynlik nóg beter verstaan en tieners gaan eendag, as hulle ouers is, hierdie boek weer wil optel en afstof om te lees.